
נושא: תקנות הבזק (אגרה בעד רשיון למתן שירותי בזק פנים-ארציים נייחים), התש"ס-2000.























תקנות הבזק (אגרה בעד רשיון למתן שירותי 
בזק פנים-ארציים נייחים), התש"ס-‏2000

היו"ר אברהם פורז:

	על סדר יומנו: תקנות הבזק (אגרה בעד רשיון למתן שירותי בזק פנים-ארציים נייחים), התש"ס-2000. אדוני המנכ"ל, בישיבה הקודמת הביאו לנו הצעה לגבי האגרה על סכום של 16 מיליון שקלים. 

לאה ורון:

	אחר כך הם היו מוכנים לרדת ל-10.

היו"ר אברהם פורז:

	כשדיברתי עם שר התקשורת, הוא אמר לי שכל סכום שאני אקבע יהיה טוב. אני חושב שהיה רצוי, אם ניתן, להגיע לאיזה שהוא סכום על בסיס איזה שהוא משהו רציונאלי. האם תוכל להסביר לנו מה המשמעות של הרשיון הזה?

דני רוזן:

	שר התקשורת חתם ב-4 לספטמבר על תקנות שמאפשרות לתת רשיון לכל מבקש שעומד בקריטריונים. אנחנו מצאנו לנכון לקבוע מה זה רשיון. לדעתנו, גובה האגרה צריך לבטא רצינות, כי הגוף עומד להשקיע מאות מיליוני דולרים. 

היו"ר אברהם פורז:

	זה בהכרח מאות מיליוני דולרים?

דני רוזן:

	כן. מדובר על עסק כבד. בטכנולוגיות של היום, מדובר על מאות מיליוני דולרים. אגב, מעל לחצי הכסף הולך על שיווק. אם הטכנולוגיה של הברזלים תשתפר ותהיה יותר בזול, אז המחיר ירד. אנחנו לא רוצים, מצד שני, ליצור מחסומי כניסה מלאכותיים. שר התקשורת, בהסכמת שר האוצר, מציע סכום של 16 מיליון שקלים. 

היו"ר אברהם פורז:

	עבור התדרים הוא משלם לחוד?

דני רוזן:

	התדרים זה דבר לחוד. על התדרים אנחנו עושים מכרז. 

היו"ר אברהם פורז:

	אני מבין שהוא ישלם 50 אלף עבור מסמכי המכרז.



דני רוזן:

	זה בכלל לא קשור למכרז. יש פה גופים שהגישו בקשות, בלי שום קשר למכרז. אם האדם רוצה להניח סיבים אופטיים, להשתמש בלווין, הוא צריך להגיש בקשה לרשיון. הדבר דומה עבור הרשיון לשידורי לווין, רק ששם זה בתחום התוכן ופה זה בתחום שירותי הבזק. שם נקבע 30 מיליון שקל. 

אמיר לוי:

	פלוס 30 ערבות.

דני רוזן:

	יש ערבות, יש דמי קדימה. התמלוגים מצטמצמים במשך תקופה עד גודל מסויים. פה משלמים אגרת רשיון בסכום יותר נמוך. זה כל ההבדל. פרט לכך, יש מכרז, שאנחנו מנהלים אותו עכשיו, על רשת גישה אלחוטית, מה שאנחנו קוראים בשפת העם LMDS. המכרז הזה פורסם באוקטובר. 

מיכאל איתן:

	אתמול בדיון החברות אמרו ששגינו בכך שדחפנו יותר מידי מהר את הטכנולוגיה של הLMDS.

דני רוזן:
	
	אני לא חושב שזה נכון. בעשרות מדינות בעולם המערבי כבר ניתנים שירותים בLMDS. נכון שהטכנולוגיות האלה הן עדיין יחסית יקרות, אבל עם הזמן מחירן ירד. לגבי המכרז יש לנו כבר לוח זמנים. יכול להיות שבעקבות הבקשות אנחנו נקצר את לוח הזמנים של המכרז. השבוע אנחנו אמורים לקבל את הבקשות. רק אז נדע אם אפשר לקצר או אי אפשר לקצר את לוח הזמנים. 

מיכאל איתן:

	בסופו של דבר האנשים שיפעילו ישלמו מתוך העסקים שלהם. 

דני רוזן:

	מפעיל צריך קודם כל לשלם תמלוגים. מפעילים נותנים גם ערבויות שונות.

מיכאל איתן:

	אבל זה לא כסף. 

דני רוזן:

	במכרז עצמו יש את עלות ההשתתפות. בהתאם לתוצאות המכרז צריכים לשלם עבור התדרים. אם יהיו רק 3 חברות, הן ישלמו סכום מינימום של מספר מיליוני שקלים בודדים. אם תהיה תחרות, הם ישלמו לפי הערך הכלכלי.





מיכאל איתן:

	יש 4 טכנולוגיות שונות שתפעלנה – הכבלים, הADSL, לווין והLMDS. אנחנו מניחים שחלק מהתחרות יהיה גם היתרון הטכנולוגי. חברה שמשתמשת בטכנולוגיה טובה והיא מתאימה לנישה מסויימת או לכלל השוק, היא חברה שתצליח יותר.

דני רוזן:

	כל חברה תשתמש, אני מניח, בכל הטכנולוגיות.

מיכאל איתן:

	אני לא בטוח שהכבלים ילכו, בטח לא בשלבים הראשונים, דרך לווין. 

דני רוזן:

	אני לא יודע.

מיכאל איתן:

	האם אנחנו לא יוצרים אי שוויון בתחרות לא רק על בסיס הטכנולוגיה, אלא למשל בזק מול מי שצריך לשלם?

דני רוזן:

	כל בעל רשיון חדש צריך לשלם אגרת רשיון. 

ניבה חופשי:

	זאת אפליה בין אלה שרוצים להכנס לשוק ובין אלה שכבר נמצאים בשטח. בזק והכבלים לא נדרשים לשלם את זה ואילו החדשים כן. 

 מיכאל איתן:

	למה שבזק והכבלים לא ישלמו?

דני רוזן:

	האגרה היא בעד מתן רשיון.

מיכאל איתן:

	האם בעבר הם שילמו? אנחנו הרי לא נותנים מתנות. אנחנו נותנים לחברה רשיון תמורת התשלום מהפעילות העסקית שלה. 

דני רוזן:

	אנחנו לא מבקשים אגרה בעד שינוי רשיון, אנחנו מבקשים אגרה בעד מתן רשיון. 



מיכאל איתן:

	האם הכבלים שילמו בשביל הרשיון שלהם?

דני רוזן:

	הכבלים לא קיבלו רשיון למתן שירותי בזק. אני מקווה שאחרי תיקון החקיקה הם יוכלו לקבל, ואז הם יצטרכו לשלם את האגרה שתקבעו עכשיו. 

מיכאל איתן:

	זאת אומרת שהיחידים שיהנו מזה זה בזק.


דני רוזן:

	בזק לא שילמו אגרה. אם כבר מזכירים את הנקודה של בזק, אז עם הקמת בזק בשנת 1982 המדינה העבירה את התשתית שלה לבזק תמורת תשלום די מופקע עבור השירותים. בזק סיימה לשלם את התשלום רק בימים אלה. אני לא מציע להטיל את הסכומים שבזק שילמה על המפעילים החדשים. 

מיכאל איתן:

	למרות זאת מצבה לא כל כך גרוע.

דני רוזן:

	לא בכיתי על בזק. 

ניבה חופשי:

	משרד התקשורת לא הצליח להצביע על איזו שהיא תמורה הולמת בעד האגרה הזאת שרוצים לגבות כאן. המקרה של הדי.בי.אס הוא שונה בתכלית, כי האגרה שולמה כמקדמה לטובת התמלוגים שהחברה תצטרך לשלם בעתיד. גם כאן במכרז נקבע שהחברות יידרשו לשלם 5% מההכנסות שלהן. מדובר בסכומים בהיקפים מאוד נרחבים. 

היו"ר אברהם פורז:

	איך אנחנו גורמים לזה שכל מיני גורמים קיקיוניים לא יבלבלו את המוח למשרד התקשורת?

ניבה חופשי:

	קודם כל צריך לראות מי הגופים שמתמודדים במכרז. מדובר על חברות גדולות. 

דני רוזן:

	מה זה שייך למכרז? 

ניבה חופשי:

	על-מנת לקבל רשיון אתה חייב להתמודד במכרז.

דני רוזן:

	לא. 

ניבה חופשי:

	אם אני רוצה לקבל עכשיו רשיון?

דני רוזן:

	תגישי בקשה.




ניבה חופשי:

	מעבר להתמודדות במכרז ומעבר לכל ההוצאות שיש במכרז, כל חברה שתפעל בשוק תדרש לתת ערבויות בסכומים מאוד גדולים במהלך הפעילות שלה. זה מספיק כדי להעיד על רצינות כוונות של הגופים. כל הגופים שמתמודדים הם גופים גדולים, הם גופים מוכרים בשוק התקשורת. 

היו"ר אברהם פורז:

	איך אנחנו מונעים מקבוצה שרוצה כמה כותרות ב"גלובס" מלבקש רשיון?

ניבה חופשי:

	ה16 מיליון זה מה שיעצור אותם? מדובר על הוצאות מיותרות, שבסופו של דבר מי שיצטרך לשאת בהן זה הצרכן הסופי.

היו"ר אברהם פורז:

	מה את מציעה? שהרשיון יינתן חינם?

ניבה חופשי:

	כמו שיש בכל העולם. זה פעם ראשונה שזה קורה גם בעולם וגם בארץ. אין דבר כזה אגרת רשיון. ממילא אנחנו משלמים על כל הדברים מסביב.

דני רוזן:

	אגרת התדרים זו אגרה שנועדה להבטיח שימוש יעיל בתדרים. מאז שהטלנו את אגרת התדרים זה פתר את בעיות התדרים במדינה, כי אנשים התחילו להחזיר תדרים שהם לא צריכים. 

איה איסרוב:

	איך מוודאים שהגופים שהגישו בקשה לרשיון הם אכן גופים רציניים? לטעמי, יש את הערבות הבנקאית שמספיקה. נניח והיא לא מספיקה ואתם רוצים להשאיר את אגרת הרשיון. סלקום וברק רוצים ללכת על הרשיון המשולב, שזה רשיון שמשלב בתוכו תדרים. הרשיון המשולב הזה מקפל בתוכו אגרות נוספות. אולי צריך למי שהולך לרשיון משולב לקזז את העלויות הנוספות שהוא צריך לשלם. 

היו"ר אברהם פורז:

	ממה לקזז?

איה איסרוב:

	יש דמי תדרים ויש אגרת תדרים. אתה אומר לי שאתה רוצה לראות אם מי שבא לבקש רשיון לא במסגרת המכרז הוא רציני. בסדר, תתן לו איזה שהוא רשיון לשלם כדי שהוא יראה שהוא רציני. מי שבא למכרז כבר לא צריך להראות שהוא רציני, כי יש כל כך הרבה תשלומים שמראים שהוא רציני שלא צריך להוסיף גם את ה-16 מיליון האלה. 

היו"ר אברהם פורז:

	מר רוזן, מה דעתך שנשאיר את ה-16 מיליון ושזה יקוזז למי שניגש למכרז מתשלומים אחרים? 


דני רוזן:

	בשום פנים ואופן אסור לקשור בין אגרת הרשיון לאגרת התדרים, כי אגרת התדרים נועדה למנוע בזבוז משאבים. אגרת תדרים נועדה בסך הכל להבטיח שימוש כלכלי יעיל בספקטרום. כשאנחנו רואים תחום תדרים שהשימוש בו מאוד מאוד יעיל, אנחנו מקטינים את האגרות. כשאנחנו רואים תחום תדרים מאוד בזבזני, אנחנו מעלים את האגרות. זה עובד לא רע.

	לגבי אגרת הרשיון, יש פה תקנה ששר התקשורת מבקש את אישורה של הוועדה לגביה. 

איה איסרוב:

	 לגבי היעילות של השימוש בתדרים, יש לכם על פי המכרז היום את הסמכות, במידה ואנחנו לא עושים שימוש בחלק מהתדרים שלקחנו, לקחת אותם מאיתנו. אתם לא צריכים את האגרה בשביל זה. 

דני רוזן:

	אנחנו מעדיפים שכוחות כלכליים עובדים בלי מעורבות שלנו. 

ליאור פורת:

	אנחנו חושבים, בדומה למה שהוצג פה, שאם התשלום הוא תמורת איזו שהיא זכות לתת את השירותים, אז יש תמלוגים. אם מדובר ברצינות, אז יש את הערבות הבנקאית. אם בכל זאת נדרש משהו מעבר לרצינות, אז בעלי רשיונות קיימים שכבר שילמו גם בכסף וגם בערבויות, אין שום הצדקה להגיד להם בואו תשלמו שרירותית עוד איזה שהוא סכום. 

היו"ר אברהם פורז:

	אני לא יודע אם זה יעמוד במבחן משפטי של טענת האפליה. יש פה בעיה של אפליה. 

מיכאל איתן:

	הטענה המשפטית היא שאגרה, על פי הגדרתה, היא תשלום עבור הוצאה שהרשות מוציאה. זה לא מס, וזה לא דבר שאתה יכול לגבות אותו סתם. 


נילי יבניאלי:

	אני חושבת שהקיזוז לא צריך להיות מאגרת התדרים, הוא צריך לרדת מדמי הרשיון, שזה הסכום שהזוכה משלם עבור הזכייה במכרז. יש להניח שזה יהיה סכום משמעותי. אגרת התדרים זה סכום שנתי של 15 מיליון שקל.אם נסתכל על המכרז, נראה שעל כל הוצאה יש תשלום.

דני רוזן:

	אין קשר בין האגרה למכרז. יהיו לדעתי הרבה מאוד בקשות לרשיונות, בלי שום קשר למכרז. 

היו"ר אברהם פורז:

	אולי מישהו ירצה לעשות את זה קווי בלי לרצות תדרים. 

נילי יבניאלי:

	לכן אנחנו מדברים על קיזוז רק לגבי מי שניגש למכרז. 

מיכאל איתן:

	אם הממשלה צריכה 16 מיליון שקל, שתלך בדרך הראשית ותגיד שהיא צריכה 16 מיליון.  את ההוצאות היא צריכה לגבות מהתפעול, בדיוק כמו עסק פרטי. אם זה היה עסק פרטי הוא לא היה עושה כאלה מן קומבינציות. אם הוא היה עושה, הקהל לא היה בא אליו. לכן, לדעתי, צריך לפסול את זה. 

	לכל הנושא הזה של גביית האגרות וגביית התשלומים יש פגם אחד שאנחנו לא מקצים מהכספים האלה לצמצום הפער הדיגיטלי במדינת ישראל. זה טוב יהיה גם לענף כי זה יגדיל את היקף הפעילות, וזה יהיה גם טוב למדינה. ארצות הברית היא מדינה לא כל כך סוציאליסטית. שם, הFCC קובע ולוקח מהטלפוניה בשביל לסבסד פעילות לצמצום הפער הדיגיטלי. 

אמיר לוי:

	לגבי סוגיית השימוש בתמלוגים, זה מאוד לגיטימי שהממשלה והכנסת ירצו לצמצם פערים ולתת תקציב לערי פיתוח, לבתי ספר, למתנ"סים וכו', אבל יש דרך לעשות את זה, וזה דרך התקציב. דרך של ייעוד הכנסות זו דרך של חוק עוקף תקציב, שלא נותנת שום גמישות לנהל את התקציב.

מיכאל איתן:

	איפה כתוב בתקציב 16 מיליון שאנחנו הולכים כרגע לאשר?

אמיר לוי:

	זה כתוב בצד ההכנסות.

מיכאל איתן:

	זה לא כתוב בשום צד הכנסות. אני רוצה לראות איפה כתבתם שיהיו לכם הכנסות. אני אראה לך עשרות תקציבים שאתם לוקחים כסף בניגוד לתקציב. פתאום קדושת התקציב בצד ההוצאות. איפה קדושת התקציב בצד ההכנסות? 

אמיר לוי:

	אמרתי קדושה בתקציב ככלי מדיניות משרד האוצר.

מיכאל איתן:

	כל שנה אתם מכניסים פי כמה וכמה בצד ההכנסות לעומת מה שאתם מגישים לכנסת ולממשלה. אתם יודעים את זה מראש. 

אמיר לוי:

	אני חושב שיש 3 סוגי תשלומים שלוקחים ממפעילים ושלא כדאי לערבב ביניהם: 1. דמי רשיון, שזה כל אחד צריך לשלם, לא משנה איזה סוג רשיון הוא לוקח. 2. דמי רשיון חד פעמיים למי שניגש למכרז, לא משנה איזה מכרז. 3. אגרה על התדר, שזה מוצר במחסור. הדרך היחידה כדי להשתמש בצורה מושכלת במשאב במחסור הוא באמצעות מנגנון של המחירים. לא הייתי מציע לעשות ערבוב, כמו שהציעו פה, בין קיזוז דמי הרשיון  ובין מנגנון המחירים שנועד לווסת שימוש במשאב במחסור.

איה איסרוב:

	שכחת את התמלוגים.

אמיר לוי:

	תקציב משרד התקשורת הוא בסדר גודל של 55,60 מיליון שקל. כל מה שיש בתקציב משרד התקשורת זה הסדרה של פתיחה של השוק לתחרות. אין שום בעיה להראות שאפילו 20 מכרזים לא יכסו את העלויות של המשרד לפתיחת השוק. הסכום הזה כדי לכסות את העלויות האלה היה צריך להיות הרבה יותר גבוה מ-16 מיליון. הוא היה במקור יותר מ-16, רק שמשרד התקשורת כדי שזה לא יהווה חסם כניסה ביקש להקטין את הסכום. 

מיכאל איתן:

	למה אתה לא מעלה את התמלוגים?

אמיר לוי:

	הכוונה שלנו היא לצמצם את התמלוגים ולא להגדיל. 

היו"ר אברהם פורז:

	מצד אחד, הסכום הזה הוא כיסוי ולא חלקי של חלק מהעלויות שהמדינה הוציאה לפתיחת השוק לתחרות. מצד שני, זה לא ממוקד דווקא על הרשיונות האלה, זה ממוקד על הרבה מאוד דברים אחרים. אני מבין שרוצים לעשות איזה שהוא חסם מפני גופים לא רציניים שיטריחו את המערכת, ללא שום קשר לשאלה אם יש אחר כך מכרז לתדרים. לי נראה, אדוני המנכ"ל, שהסכום של 16 מיליון מאוד מוגזם כלפי מעלה, ולכן רציתי להציע שהאגרה תהיה 3 מיליון שקל. 3 מיליון שקל, לדעתי, זה חסם מספיק גבוה אבל לא גבוה מידי בשביל חברות כמו החברות הגדולות שמתכוונות להשקיע מאות מיליונים. 

אמיר לוי:

	הוועדה יכולה לא לאשר. אנחנו נחזור לשרים.


היו"ר אברהם פורז:

	אנחנו מציעים 3 מיליון שקל עבור רשיון. 

דני רוזן:

	אם אני משכנע את השרים על 3 מיליון שקל אני לא צריך לחזור לוועדה, ואם אני לא משכנע אני צריך לחזור. אני מבקש אישור לשנות את המקדמה למיליון שקל. 

לאה ורון:

	המקדמה פה היא מיליון 600.

היו"ר אברהם פורז:

	אני מסכים שזה יהיה מיליון.

איה איסרוב:

	בשביל להכין את הבקשה המסובכת שמשרד התקשורת הכין, צריך היה להוציא הרבה מאוד משאבים שאף גוף קיקיוני לא ימלא כאלה טפסים. בשביל להגיש את הבקשה יש ספר של מה צריך. גוף קיקיוני לא עושה את זה סתם בשביל כותרת בעיתון.



היו"ר אברהם פורז:

	בעלות של 50 אלף שקל אי אפשר למלא טפסים?

איה איסרוב:

	לנו זה עולה יותר.

היו"ר אברהם פורז:

	סכום כזה מהווה חסם מפני גופים לא רציניים, מצד אחד,  ולא מטיל על החברות נטל בלתי סביר, מצד שני.

דני רוזן:

	אני מבקש שהתוקף של התקנות יהיה מ-1 בדצמבר.

היו"ר אברהם פורז:

	בסדר.

לאה ורון:

	בסעיף 2(א) נשנה את הסכום ל-3 מיליון שקל, ובסעיף 2(ב) נשנה את הסכום למיליון שקל.



היו"ר אברהם פורז:

	רבותי, אני מודה לכם על שיתוף הפעולה.

הישיבה ננעלה בשעה 11:20
























	








 







  






                        



